**Zalaapáti Község Önkormányzata**

**Polgármesterétől**

**Előterjesztés: Zalaapáti Községi Önkormányzat 2020. évi költségvetéséhez, a Képviselő-testület 2020. február 25-i ülésére.**

**Tisztelt Képviselő-testület!**

Az államháztartásról szóló többször módosított 2011. évi CXCV.törvény 23.§-a alapján a 2020. évi költségvetés tervezetét elkészítettük.

A költségvetés számszaki adatait a mellékletek tartalmazzák.

A költségvetésben a bevételi és kiadási főösszeg 374.145.605 Ft.

**Bevételek alakulása:**

Önkormányzatok normatív állami hozzájárulása jogcímen 245.353.344 Ft került meghatározásra a költségvetési törvény 2.számú melléklete alapján.

Működési célú támogatás a társadalombiztosítási alapoktól 7.521.674 Ft összegben került tervezésre, mely a védőnői szolgálat időarányos költségeihez nyújt támogatást. Működési célú támogatások az állami alapoktól soron 1.528.285 Ft, a jelenleg élő szerződések alapján a közfoglalkoztatás támogatásához megtervezett 2020. évi összeg, amely a 2019-ben leutalt 1.562.883 Ft előleggel együtt fedezi a költségeket.

Egyéb működési célú támogatások fejezettől címen az EFOP 1.5.2., az EFOP 3.3.2. pályázati támogatások áthúzódó része, a Boróka Táncegyüttes és a Rozmaring Népdalkör számára a Csoóri Sándor Program keretében megítélt támogatás, valamint a Zártkerti Revitalizációs Program támogatási összegének 25%-a szerepel.

A helyi önkormányzatoktól történő átvétel az Intézményi Étkeztetés, az Óvodák és a Közös Hivatal finanszírozásához átvett pénzeket tartalmazza.

Helyi adó bevételeinket is a 2019. évi teljesítési szinthez közelítve alakítottuk, mely szerint a magánszemélyek kommunális adója 10.500.000 Ft, az iparűzési adó 14.000.000 Ft, idegenforgalmi adó 300.000 Ft, a talajterhelési díj és pótlék bevételünk együttesen 500.000 Ft összegben szerepel a költségvetési előterjesztésben. Gépjárműadóból a beszedett összeg 40%-a marad az önkormányzatnál, mely esetünkben 4.500.000 Ft.

Igazgatási szolgáltatási díjjal, szabálysértési bírsággal, készletértékesítéssel a beterjesztett tervezetben nem számoltunk. Szolgáltatásai díjaknál a temetői létesítményhez kapcsolódó bevételek, sírhely, hűtési díj, az iskola és közösségi busz üzemeltetési díjához való hozzájárulás, lakás, garázs és egyéb helyiségek bérbeadásából származó bevételek, valamint az MVM Zrt-vel és a Telekom Nyrt-vel kötött bérleti szerződésekből származó bevételek szerepelnek 10.000.000 Ft-os nagyságrendben.

Közvetített szolgáltatások 500.000 Ft-os összege a víz- és szennyvízdíjak továbbszámlázott összege a lakásbérlők felé.

Az önkormányzati vagyon működtetésével kapcsolatos bevételek között szerepel a lakosság által befizetett szennyvíz rákötési díj.

Az értékesítések és nyújtott szolgáltatások keretében felszámított ÁFA bevételéből 1.500.000 Ft-os bevétellel számolunk.

Működési célú kölcsön megtérülések közt került kimutatásra az előző években nyújtott szociális kölcsönök idei évre esedékes törlesztő részletei.

Előző évi pénzmaradvány 43.424.913 Ft, mely előző évi megelőlegezés, a már leutalt és még el nem költött támogatások valamint kifizetetlen számlák miatt nagyrészt kötelezettséggel terhelt.

**Kiadások alakulása:**

Működési kiadásokra 322.010.046 Ft került megtervezésre:

ezen belül a személyi juttatásokra 33.398.521 Ft, a munkaadót terhelő járulékokra 5.680.727 Ft, a dologi kiadásokra 52.148.840 Ft, szociális célú támogatásokra 12.859.817 Ft, támogatásértékű működési kiadásokra (finanszírozási kiadásokra) 210.076.042 Ft, működési célú átadásokra 7.000.000 Ft.

Működési tartalék előirányzata a 2020.évi költségvetési tervezetben a Hivatal finanszírozását érintő változásokat és a beruházások közé újonnan bekerülő harangöntés költségeit figyelembe véve 16.223.372 Ft.

A működési kiadás között került megtervezésre:

- a Közös Hivatal, az önkormányzati igazgatási tevékenység tervezett előirányzata, a községgazdálkodási szolgáltatásnál tervezett előirányzat. A temetőfenntartás tervezett kiadási összege.

- a közvilágítás üzemeltetésével kapcsolatosan felmerülő kiadások, a háziorvosi szolgálatnál tervezett dologi kiadások, a védőnői szolgálat tervezett költségei, a háziorvosi és fogorvosi ügyeleti ellátás szolgáltatási díja.

- a köztisztasági tevékenységnél megtervezett lomtalanítási díj. Közutak, hidak, alagutak üzemeltetése, fenntartása. Ár- és belvízvédelemmel összefüggő tevékenységek.

- szociális célú támogatások előirányzata, a művelődési intézmény tervezett kiadásai, sport feladatok támogatására biztosított előirányzat.

- kábeltévé szolgáltatás kiadásainak fedezetére, személyszállítási szolgáltatás kiadásaihoz, mely az iskolabusz üzemeltetési költségeit tartalmazza.

A felújítási és beruházási kiadásokra 36.558.286 Ft került tervezésre, melyet részletesen a 3. számú mellékletben mutatunk be. Az előzetes terveken túl a beruházások az Apáti települések találkozója alkalmából készülő harang költségét is tartalmazzák, összesen bruttó 650.000 Ft összegben.

Kérem a Képviselő-testületet, hogy a 2020. évi költségvetés tervezéséről szóló előterjesztésemet megvitatni szíveskedjenek.

**Zalaapáti, 2020. február 20.**

 **Vincze Tibor**

 **polgármester**